Direktør for Aalborg Håndbold Jan Larsen har været i kontakt med sin kommende spiller.

Efter ti år i Paris skal Mikkel Hansen til sommer spille for Aalborg Håndbold, og derfor er klubbens direktør, Jan Larsen, i tæt kontakt med sin kommende stjernespiller. Aalborg-direktøren har derfor også været i kontakt med Mikkel Hansen, efter det stod klart, at den 34-årige bagspiller var blevet ramt af en blodprop i lungen. - Jeg har talt med Mikkel Hansen, og han har det heldigvis godt oven på den store forskrækkelse, det var, siger Jan Larsen til TV 2 SPORT og tilføjer: - Det er ufattelig synd for Mikkel, og det er da i den grad en ubehagelig oplevelse. Heldigvis er det noget, han nok skal komme sig over. Håndbold-direktøren fik beskeden om Mikkel Hansens tilstand fra Mikkel Hansen selv i en telefonsamtale, hvor den kommende Aalborg-spiller allerede kunne fortælle, at der var styr på situationen. - Vi er ikke bekymrede nu. Da jeg lige fik beskeden, blev jeg forskrækket, men jeg tænkte med det samme på Mikkel og familien, men heldigvis er han på den rigtige side, og der er ikke noget, der forhindrer, at han kommer tilbage, siger Jan Larsen til TV2 Nord og fortsætter: - Da jeg snakkede med ham, der havde han selvfølgelig været chokeret, men han virker til at have fået styr på det, og så skal han have fred og ro nu. Den 21. august tiltræder Mikkel Hansen som Aalborg-spiller, men det var ikke det, der var temaet i samtalen, fortæller Jan Larsen: - Vi har overhovedet ikke talt om det sportslige. Det her har ikke ændret noget. Mikkel tiltræder Aalborg Håndbold, og så skal vi være med i den genoptræning i forhold til det. Det er det allervigtigste lige nu. Og så tager vi det helt stille roligt omkring det. Han er i gode hænder dér, hvor han er, så det er sådan, det er. Nu skal Mikkel Hansen i gang med en længere genoptræning i Paris, hvor de forventer, at den kommende Aalborg-spiller ikke kommer til at spille mere i denne sæson. - Han er i rigtig gode hænder og derfor er det kun, hvis vi bliver bedt om noget, at vi stiller os til rådighed, men der er styr på alt, der skal være. Han får tid til stille at roligt at komme sig inden Aalborg, siger Jan Larsen til TV2 Nord. Hans nuværende klub, PSG, bekræftede i forbindelse med nyheden, at Hansen er uden for livsfare, og at de støtter og hjælper ham med genoptræningen.